Safiental GR
Safietal (hochdütsch Safiental, rätoromanisch ) isch e politeschi Gmaind i de Region Surselva im Kanton Graubünde.

Geografii 
Zur Gmaind Safietal ghöred d Dörfer Safie, Tenna, Valendas, Versam und d Wiiler Thalkirch, Gamanaboda, Neukirch, Arezen und Sculms. D Dörfer Safie und Tenna ligend im namesgäbende Safietal, Versam isch über der grosse Schlucht vom Vorderrhii, dr Ruinaulta, am Iigang zum Safietal, und Valendas ligt zwüsche Versam und Ilanz, riiufwärts i de Surselva.

S gliichnamige Tal erstreckt sich vo Versam gäge Süüde bis uf Thalkirch, wo da Safierberg, en Saumpfad-Übergang uf Splüge is Gebiet vom Hinderrii füert. Vo Safie-Platz us goot dr Glaspass uf Tschappina und Thusis, und vo Thalkirch us dr Tomülpass uf Vals.

Dur s Tal flüüsst d Rabiusa, wo noch em Versamertobel und nördlich vo Versam i da Rhiischlucht in Vorderrhii münded. Im Oschte isch da Hainzebärg und s Domleschg, im Weschte ligt s Valsertal.

Gschicht 
S Taal, wo früener scho en Bevölkerig mit romanischer Sprooch gläbt het, isch sid em Ändi vom 13. Joorhundert vo de Walser besidlet worde.

D Gmaind Safietal isch uf de 1. Jänner 2013 us de eltere Gmainde Safie, Tenna, Valendas und Versam entstande. Safie und Tenna sind scho im Krais Safie gsi, wo de Sitz z Safie ka hät. Versam und Valendas sind us em Krais Ilanz dezue koo.

Politik 
Als erschta Gmaindspräsident amtiert da Thomas Buchli us Tenna.

Verkehr 
Uf em Gebiet vo da Gmaind Safietal gits zwai Linie vo da Postauto und da Bahnhof Versam-Safien vo da Rhätische Bahn.

Weblink 

 Offizielli Website vo de Gmaind Safiental

Fuessnoote 

Safie

Ort (Kanton Graubünde)